# **Eesti Rahva Muuseum**

# **Küsimusleht nr. 231**

# **Minu auto**

Esimene auto sõitis Eesti teedel teadaolevalt 1895. aastal. 1920 oli Eestis 110 sõidu- ja 34 veoautot. 2007 imporditi Eestisse 71 915 sõiduautot. Tänapäeval on auto muutunud igapäevaseks tarbeesemeks. Autoga käiakse tööl ja poes, viiakse lapsi huviringi ja trenni. Auto aitab sidet pidada erinevates paikades elavate pereliikmete ja sõprade vahel, viib avastama uusi paiku. Mõnikord võib lausa igal pereliikmel olla oma auto.

Eesti Rahva Muuseum uurib autode tähendust ja kasutamist tänapäeval. Autodega on seotud palju taunitavat käitumist ja seaduserikkumisi, nad põhjustavad palju õnnetusi ja surmajuhtumeid. Käesolev küsimustik neid teemasid ei uuri. Tahame teada autode osa tavalises rahulikus argielus, inimeste hoiakuid oma autode suhtes. Mida sümboliseerib auto – liikumisvabadust, kiirust, kulusid? Kas auto on lihtsalt käepärane kodumasin või pigem kui üks pereliikmetest või hoopis uhkuseasi? Ootame lugusid igapäevasest autokasutusest, autodega seotud uskumustest ja rituaalidest, kingikssaamistest, värvikatest juhtumitest, anekdootegi. Kui olete pikaaegne autoomanik, oleme tänulikud Teie mälestuste ja võrdluste eest, kuidas auto kasutus on varasemate aegadega võrreldes muutunud.

Eesti Rahva Muuseum on tänulik ka kirjutatut illustreerivate fotode eest. Fotosid ja negatiive võetakse vastu kingitusena või laenatakse koopiate tegemiseks. Saadetises palume märkida, kas neid soovitakse kinkida või laenata. Fotosid ärge paberile liimige. Andmed fotode kohta lisage eraldi lehel. Albumis olevaid fotosid pole mõtet eraldada, vaid saatke kogu album.

**Vastaja isikuandmed:**

* nimi (soovi korral võite jääda anonüümseks, kuid märkige sel juhul oma sugu)
* sünniaeg ja -sünnikoht
* haridus, eriala
* elukoht

Tekkivatele küsimustele vastavad Kristel Rattus (e-post: [kristel.rattus@erm.ee](mailto:kristel.rattus@erm.ee) ja Tiina Tael (e-post: [tiina.tael@erm.ee](mailto:tiina.tael@erm.ee)).

**Küsimused**

Kas Teil on praegu auto? Millal ja millega seoses tekkis soov auto saada? Palun kirjeldage oma praegust autot.

Mitu autot Teil on olnud? Kas olete olnud omanik või kastutanud mõne tuttava autot? Kirjeldage lühidalt oma varasemaid autosid (mark, mudel, suurus, vanus vm omadused, mida peate oluliseks).

Kas Te juhite ise autot? Kuidas Te autot juhtima õppisite?

Kuidas Te auto ostsite? Millistel asjaoludel olete uue auto muretsenud? Miks ja kuidas olete oma auto ära müünud? Mida teete oma vana autoga?

Millised omadused on auto valikul olulised (nt mark, mudel, suurus, kuju, vanus, värv, turvalisus vm)? Millist autot te tahaksite? Millist autot te endale kindlasti ei tahaks? Miks?

Kas olete auto kingiks saanud? Mis puhul? Kuidas see toimus?

Kirjeldage oma kõige erilisemat autot? Mis selle Teie meelest eriliseks tegi? Kas esimene auto on erilisem kui järgmised?

Kas Teie meelest näitab auto inimese positsiooni ühiskonnas? Tooge mõni näide.

Kas olete pannud oma autole hüüdnimesid? Tooge näiteid. Kuidas te nime valisite?

Millisteks käikudeks Te oma autot igapäevaselt kasutate? Kuidas auto omamine/mitteomamine teie elu mõjutab (liikumisvabadus, kulud, vm)? Kas olete kaalunud autost loobumist või seda teinud? Miks?

Kes Teie peres tavaliselt autoga sõidab? Milleks tavaliselt autot kasutatakse? Mida te autota teha ei saaks? Milliseid käike, mida enne tegite jala, teete nüüd kindlasti autoga? Milliseid piiranguid auto omamine Teile seab? Kas auto muretsemine muutis midagi Teie elus, harjumustes?

Kirjeldage oma tavalist päeva: mida Te selle jooksul teete autoga? Kirjeldage oma aastaringi: mida tavaliselt autoga ette võtate? Kirjeldage värvikaid juhtumeid.

Kuidas Te oma autot hoiate? Kas Teil on garaaž või seisab auto õues-tänaval? Milliseid asju Te oma autoga ei teeks (kihutamine, driftimine vm)?

Kas autoga sõitmine on Teie arvates turvaline? Kuidas tagate oma auto turvalisuse? Milliseid õnnetusi on autoga juhtunud? Kas räägite autoroolis mobiiliga? Kas Teie autol on jälgimissüsteem? Milliseid uskumusi, endeid peate autoga seoses oluliseks? Kas Teil on oma autoga seotud rituaale? Kirjeldage neid.

Kuidas toimub auto hooldus ja parandamine. Mida teete ise? Mida palute tuttavatel parandada ja millise tasu eest? Mis töid lasete teha töökojas, hoolduses? Millised mälestusi tuleb meelde seoses auto parandamisega? Kas tegelete auto parandamisega pidevalt? Mida ja miks?

Kas olete paigaldanud oma autosse lisaseadmeid? Milliseid ja miks?

Kas omate garaaži? Kui ei, kas tunnete sellest puudust? Kas Teil on varem olnud garaaž? Kuidas kasutate garaaži, mida hoiate seal veel peale auto, mida veel garaažis teete? Milliseid lugusid, anekdoote teate seoses garaažidega?

Kas auto omamine on tähendanud suuri kulusid? Kas kütuse hinna tõttu on jäänud mõned sõidud tegemata? Kas olete sõitnud ilma kindlustuseta või ilma autojuhilubadeta? Kas omate kaskokindlustust ja miks? Mida teete liiklusummikutes?

Milline on Teie meelest tuleviku auto? Milliste teemadega seostatakse autode tulevikku (nt tehnoloogia areng, keskkonnasaaste, alternatiivsed kütused vm)?

Tänan vastuste eest!

Kristel Rattus

Kirjandust:

[Lewis H. Siegelbaum](http://www.cornellpress.cornell.edu/cup_listsearch.taf?author_first=Lewis%20H%2E%20Siegelbaum). *Cars for Comrades. The Life of the Soviet Automobile*. Cornell University Press, 2008.

Lewis H. Siegelbaum. The Automobile in Soviet History:<http://www.irex.org/programs/stg/research/04/siegelbaum.pdf>

John Urry, Mike Featherstone Nigel Thrift (eds.). *Automobilities*. Theory, Culture, Society: <http://www.scribd.com/doc/3881096/Automobilities-Featherstone>

Kirill Teiter. *Autoaeg. Pildikesi Eesti esimesest autosajandist*.Tammerraamat, 2009.

Forum for the Automobile and Society: <http://www.autoandsociety.com/index.php>